ΓΡΑΠΤΗ ΕΡΩΤΗΣΗ P-2818/00

υποβολή: Marco Cappato (TDI) προς το Συμβούλιο

(1 Σεπτεμβρίου 2000)

Θέμα: Ετήσια έκθεση του Συμβουλίου για τα ανθρώπινα δικαιώματα: συνέχεια που το Συμβούλιο σκοπεύει να δώσει στα αιτήματα του ΕΚ

Το ΕΚ στην ετήσια έκθεση της ΕΕ για τα ανθρώπινα δικαιώματα (1998-1999) δήλωσε, όσον αφορά την ετήσια έκθεση του Συμβουλίου για τα ανθρώπινα δικαιώματα: στην παράγραφο 10 mldr εκφράζει τη λύπη του mldr για τον ανεπαρκή χαρακτήρα του περιεχομένου της εν λόγω εκθέσεως, η οποία περιορίζεται σε απλή διαπίστωση των γεγονότων και στην παράγραφο 11 εκφράζει την έντονη επιθυμία η επόμενη έκθεση του Συμβουλίου να προβεί σε λεπτομερή κατά χώρα ανάλυση της εξέλιξης της κατάστασης όσον αφορά τα ανθρώπινα δικαιώματα στην ΕΕ και προτείνει, για το μέλλον, συστήματα ελέγχου και στρατηγικές με σκοπό την ενίσχυση του σεβασμού των δικαιωμάτων αυτών εις εφαρμογήν των άρθρων 6 και 7 της Συνθήκης ΕΕ" εκτιμά ότι ο ρόλος της ετήσιας έκθεσης του Συμβουλίου για τα ανθρώπινα δικαιώματα θα πρέπει να διευκρινισθεί και ότι θα πρέπει να αναλυθούν σε ευρωπαϊκό επίπεδο οι εξελίξεις στο θέμα των ανθρωπίνων δικαιωμάτων, περιλαμβανομένων των δικαιωμάτων των εθνικών μειονοτήτων στα διάφορα κράτη μέλη και του προσδιορισμού στρατηγικών που θα επιτρέπουν να σημειωθεί πρόοδος σε επίπεδο εθνικών και ευρωπαϊκών πολιτικών, βελτιώνοντας τη μεταξύ τους συνοχή.

Σκοπεύει το Συμβούλιο να δώσει συνέχεια στα αιτήματα του ΕΚ; Και εάν ναι με ποιον τρόπο; Δεν θεωρεί το Συμβούλιο ότι μια διοργανική διαδικασία θα μπορούσε να χρησιμεύσει ώστε όλα τα θεσμικά όργανα να συνεργάζονται για τη σύνταξη μιας ενιαίας ετήσιας έκθεση της Ένωσης για το σεβασμό των ανθρωπίνων δικαιωμάτων και των θεμελιωδών ελευθεριών στην ΕΕ;

Απάντηση

(10 Νοεμβρίου 2000)

1. Το Συμβούλιο έχει την πρόθεση να εγκρίνει τη δεύτερη έκθεσή του για τα ανθρώπινα δικαιώματα (1999-2000) τον Οκτώβριο. Στη συνέχεια, η έκθεση θα παρουσιασθεί στο Ευρωπαϊκό Κοινοβούλιο, όπως συνέβη και με την πρώτη έκθεση.

2. Για την σύνταξη της δεύτερης έκθεσης, το Συμβούλιο έλαβεπόψιν τις απόψεις που εξέφρασε το Κοινοβούλιο και άλλοι φορείς στον τομέα των ανθρωπίνων δικαιωμάτων. Αν και το περιεχόμενο της έκθεσης εξακολουθεί να έχει ως κύριο άξονα την εξωτερική δράση της Ευρωπαϊκής Ένωσης και τον ρόλο της στη διεθνή σκηνή, η δεύτερη αυτή έκθεση θα περιλαμβάνει σημαντικό μέρος που θα είναι αφιερωμένο στα ανθρώπινα δικαιώματα εντός της Ευρωπαϊκής Ένωσης, σύμφωνα με τις επιθυμίες που διατυπώθηκαν κατά το πρώτο Φόρουμ των ανθρωπίνων δικαιωμάτων της Ευρωπαϊκής Ένωσης, που έγινε στις Βρυξέλλες από τις 30 Νοεμβρίου έως την 1η Δεκεμβρίου 1999 και στο οποίο συμμετείχε ενεργώς το Ευρωπαϊκό Κοινοβούλιο. Σε αυτό το μέρος θα αναπτύσσονται οι δράσεις που έχουν αναλάβει οι Δεκαπέντε σε ορισμένους τομείς προτεραιότητας (ρατσισμό, ασφάλεια και δικαιοσύνη, κοινωνικό αποκλεισμό, δικαιώματα του παιδιού, δικαιώματα της γυναίκας). Επιπλέον, στα παραρτήματα της έκθεσης θα περιλαμβάνονται ο κατάλογος των εκθέσεων που έχουνποβάλλει τα κράτη μέλη στα συμβατικά όργανα προστασίας των ανθρωπίνων δικαιωμάτων, καθώς και ο κατάλογος των επισκέψεων που πραγματοποίησαν οι εκπρόσωποι των οργανισμών προστασίας των ανθρωπίνων δικαιωμάτων στα κράτη μέλη.

3. Η Προεδρία του Συμβουλίου έχει την πρόθεση να οργανώσει στο Παρίσι στις 12 και 13 Δεκεμβρίου 2000 δεύτερο Φόρουμ συζήτησης για τα ανθρώπινα δικαιώματα κατά τη διάρκεια του οποίου οι συμμετέχοντες θα μπορέσουν να ανταλλάξουν απόψεις σχετικά με την έκθεση και άλλα θέματα κοινού ενδιαφέροντος. Στο Φόρουμ αυτό θα προσκληθεί αντιπροσωπία του Ευρωπαϊκού Κοινοβουλίου.

4. Το Συμβούλιο προσδίδει μεγάλη σημασία στον διάλογο με το Ευρωπαϊκό Κοινοβούλιο όσον αφορά τα θέματα των ανθρωπίνων δικαιωμάτων. Ωστόσο, η ενδεχόμενη θέσπιση διοργανικής διαδικασίας για την σύνταξη ενιαίας ετήσιας έκθεσης για τα ανθρώπινα δικαιώματα δεν αποτελεί το αντικείμενο ανάλυσης στο πλαίσιο του Συμβουλίου στο παρόν στάδιο.